b'\n_START_ARTICLE_\nGlas Istre\n_START_SECTION_\nPovijest\n_START_PARAGRAPH_\nGlas Istre su hrvatske dnevne novine - nezavisni dnevnik iz Pule \xc4\x8dije je prvo tiskano izdanje iza\xc5\xa1lo 18. kolovoza 1943. godine._NEWLINE_Utemeljen je u partizanima, te je prvi broj Glasa Istre tiskan u okolici Crikvenice kao antifa\xc5\xa1isti\xc4\x8dko glasilo naroda Istre. Od 1. studenog 1969. godine po\xc4\x8dinje izlaziti kao dnevnik, a od travnja 1989. izlazi i nedjeljom. Tijekom rata objavljeno je 35 brojeva u ilegalnim tiskarama koje su se selile od sjeverne Istre do Gorskog kotara._NEWLINE_U povodu 20. godi\xc5\xa1njice tiskanja prvog broja lista "Glas Istre", na ku\xc4\x87i u kojoj se onda nalazila tiskara, postavljena je 18. kolovoza 1963. godine plo\xc4\x8da na kojoj su urezane rije\xc4\x8di: "U tami tajnog skloni\xc5\xa1ta ovog doma zaiskrile su misli pisane rije\xc4\x8di, iz mraka se oglasio glas naroda \'Glas Istre\'"._NEWLINE_Kroz vi\xc5\xa1e od pola stolje\xc4\x87a Glas Istre je glavni i najprodavaniji tiskani izvor informacija na podru\xc4\x8dju Istre. I danas najve\xc4\x87u pa\xc5\xbenju posve\xc4\x87uje mjesnim kronikama, prate\xc4\x87i brojna zbivanja na Poluotoku, uklju\xc4\x8duju\xc4\x87i i najmanja mjesta zahvaljuju\xc4\x87i razvijenoj mre\xc5\xbei dopisnika. Na taj na\xc4\x8din pokriva teme op\xc4\x87e dru\xc5\xa1tvene kronike, ali i sportska, kulturna, mozai\xc4\x8dna i druga zbivanja. _NEWLINE_Iako prvenstveno lokalni list, Glas Istre redovno prati zbivanja od dr\xc5\xbeavnog i svjetskog zna\xc4\x8daja. Uz to, ne zanemaruje novosti iz istarskog susjedstva, Primorsko-goranske \xc5\xbeupanije, Slovenije i Italije._NEWLINE_Prvi broj Glasa Istre objavljen 18. kolovoza 1943. godine. Novina je tijekom du\xc5\xbeeg razdoblja djelovala u sklopu rije\xc4\x8dkog Novog lista, a s vremenom se suradnja svela na razmjenu priloga i tekstova._NEWLINE_U razdoblju od 1979. do 1991. glavni urednici Novog lista bili su i urednici Glasa Istre. Tijekom devedesetih pulski se Glas Istre osamostalio po pitanju ure\xc4\x91ivanja svih stranica novine i pripreme za tisak. Najve\xc4\x87u nakladu (oko 28.000 primjeraka) postignuo je 1988. godine._NEWLINE_Bitnu ulogu list je imao tijekom devedesetih kao jedan od rijetkih nezavisnih dnevnih listova u samostalnoj Hrvatskoj. _NEWLINE_Prvi urednik Glasa Istre bio je Ante Drndi\xc4\x87 Stipe (1943.-1944.), zatim Ljubo Drndi\xc4\x87, Zvane \xc4\x8crnja, Zdenko \xc5\xa0tambuk, Vladimir \xc5\xa0valba - Vid i Fedor Olenkovi\xc4\x87 do kraja rata. Slijede An\xc4\x91elka Tur\xc4\x8dinovi\xc4\x87 Dodi\xc4\x87 (1946.-1948.), \xc5\xa0anto Kranjac (1948.-1949., 1952.-1953., 1963.-1966.), Just Ivetac (1950.), Ema Derossi (1953.), Mario Hrelja (1953.-1962.), Branka Mogorovi\xc4\x87 (1966.-1968.), \xc5\xbdeljko \xc5\xbdmak (1968.-1971., 1975.-1979, 1993.-1994., 1999., 2006.), Ive Siljan (1971.-1973., 1975.-1976.), Milan Rakovac (1973.-1975.), Miroslav Sin\xc4\x8di\xc4\x87 (1991.-1992.), Igor Brajkovi\xc4\x87 (1994.-1999.), Eni Ambrozi\xc4\x87 (2000.-2006.), Dra\xc5\xbeen Dobrila (2006.-2010.), Ranko Borove\xc4\x8dki (2010. - 2018.). Od 2018. godine glavni urednik je Robert Frank._NEWLINE_List je iznjedrio va\xc5\xbena "novinarska pera" s podru\xc4\x8dja Istre prepoznatih i \xc5\xa1ire, novinare istaknute i po nagradama profesionalnih asocijacija i priznatim novinarskim radom, ali i poznate literarne autore proslavljene paralelno uz novinarsku profesiju, kao \xc5\xa1to je knji\xc5\xbeevnik Milan Rakovac, publicist Marijan Milevoj, Just Ivetac, Zvane \xc4\x8crnja, Daniel Na\xc4\x8dinovi\xc4\x87 i drugi. \xc4\x8citatelji pamte novinarska imena: \xc5\xa0anto Kranjac, Bogoljub Barjaktarevi\xc4\x87, Davor Fi\xc5\xa1trovi\xc4\x87..._NEWLINE_Sjedi\xc5\xa1te Glasa Istre nalazi se u Puli (Japodska 28), ima dopisni\xc5\xa1tva u Rovinju, Pore\xc4\x8du, Pazinu, Labinu i Buzetu. Tiska se u Novom listu u Rijeci._NEWLINE_Online izdanje Glasa Istre_NEWLINE_U lipnju 2018. web portal Glasa Istre, na adresi www.glasistre.hr dobio je i novo online izdanje Glasa Istre, prilago\xc4\x91eno za sve desktop i mobilne ure\xc4\x91aje i rezolucije._NEWLINE_Online izdanje jest jednako tiskanom izdanju, te je online izdanje za idu\xc4\x87i dan dostupno ve\xc4\x87 od pono\xc4\x87i svakoga dana, na adresi http://novine.glasistre.hr/_NEWLINE_Web izdanje Glasa Istre_NEWLINE_Dnevni list Glas Istre mo\xc5\xbee se \xc4\x8ditati na internetu od 2. studenog 2004. godine. Ta, prva verzija portala Glasa Istre sadr\xc5\xbeajem se nije razlikovala od tiskanog izdanja - naime, svi tekstovi objavljeni u tiskanom izdanju bili su u cijelosti dostupni \xc4\x8ditateljima i na internet izdanju, a stranica je bila prilago\xc4\x91ena pregledu pri rezoluciji monitora od 800x600, s preporukom za \xc4\x8ditanje na rezoluciji 1.024x768._NEWLINE_Internet stranica Glasa Istre koja je pokrenuta 2004. godine na adresi www.glasistre.hr samostalan je projekt djelatnika Glasa Istre pod vodstvom tada\xc5\xa1njem web mastera Deana Benazi\xc4\x87a, a godine 2009. napravljen je redizajn prvotne verzije internet stranice Glasa Istre._NEWLINE_Ina\xc4\x8de, Glas Istre kao dnevna novina izlazi od 1. studenog 1969. godine, te se pokretanje internet stranice ovog dnevnog lista poklopilo se s 35. obljetnicom od tog zna\xc4\x8dajnog datuma._NEWLINE_Zna\xc4\x8dajno je napomenuti da je Glas Istre bio prvi list u Hrvatskoj koji se pojavio na internetu - naime, godine 1997. nakratko se na internetu moglo \xc4\x8ditati Glas Istre._NEWLINE_Portal Glasa Istre od 28. srpnja 2012. kre\xc4\x87e s radom u novom, redizajniranom izdanju, te je formirana i zasebna redakcija portala. Iako sa zasebnom redakcijom, portal je i dalje usko vezan za redakciju koja stvara tiskano izdanje, a novinari rade kako za tiskano izdanje tako i za portal. Portal Glasa Istre nalazi se na adresi www.glasistre.hr_NEWLINE_Glas Istre arhiva'